ชูเศรษฐกิจไทยแกร่ง
เอชเอสบีซีทำนายปีหน้าโต4.5% ลุ้น14ปีไทยเข้าสู่ยุคทองเอเชีย
9 พ.ย. 2555

เอชเอสบีซีทำนายปีหน้าโต4.5% ลุ้น14ปีไทยเข้าสู่ยุคทองเอเชีย
“เอชเอสบีซี” เชื่อเศรษฐกิจไทยปีหน้าโต 4.5% ส่งออกพุ่ง 8% คาดภายใน 14 ปีข้างหน้า ปริมาณการค้าไทยขยายตัว 160% รับยุคทองเอเชีย 
นายกวาง โบ๋ ฮุน ผู้อำนวยการบริหารระดับภูมิภาค ฝ่ายบริการการค้าและเครือข่ายธุรกิจระหว่างประเทศ ธนาคารเอชเอสบีซี ประจำภูมิภาคเอเชียแปซิฟิก กล่าวว่า ภาพรวมเศรษฐกิจไทยในปีหน้าจะขยายตัวได้ที่ 4.5% จากผลของนโยบายการเพิ่มค่าจ้างขั้นต่ำและนโยบายรับจำนำข้าวของรัฐบาลที่จะช่วยกระตุ้นการบริโภคภายในประเทศ ส่วนการส่งออกของไทยในปีหน้าจะเริ่มกลับมาฟื้นตัวได้ และจะมีอัตราการเติบโตที่ 8% โดยคู่ค้าสำคัญของไทยคือ จีน ญี่ปุ่น และสหรัฐ
อย่างไรก็ตาม คาดว่าภายในปี 2569 หรือ 14 ปีจากนี้ปริมาณการค้าของไทยมีแนวโน้มจะขยายตัวขึ้นถึง 160% หรือมีค่าเฉลี่ยการเติบโตที่ 5.4% ต่อปี 
ทั้งนี้ สอดคล้องกับการเติบโตของปริมาณการค้าในเอเชียที่จะขยายตัวขึ้น 5.4% ต่อปีเช่นกัน ในช่วง 3 ปีจากนี้และจะขยายตัวขึ้น 129% ภายในปี 2569 ซึ่งเป็นผลมาจากการบริโภคและการลงทุนที่เพิ่มขึ้นในภูมิภาค ทำให้มีความต้องการนำเข้าและส่งออกสินค้าสูงขึ้น
นายกวาง กล่าวว่า สาเหตุที่การค้าในเอเชียรวมทั้งไทยมีทิศทางการขยายตัวที่สูงมาก เป็นผลมาจากปริมาณการค้ากันเองภายในภูมิภาคที่มีสัดส่วนถึง50% และการค้าระหว่างเอเชียกับกลุ่มประเทศเศรษฐกิจเกิดใหม่ที่เพิ่มขึ้นอย่างต่อเนื่อง ทำให้มีการคาดการณ์ว่าภายใน 20 ปี สัดส่วนจีดีพีของเอเชียต่อจีดีพีโลกจะเพิ่มขึ้นจาก 13% เป็น 29% 
นอกจากนี้ ยังมองว่าในระยะสั้นการค้าในเอเชียจะได้รับประโยชน์จากการที่เศรษฐกิจจีนได้รับผลกระทบจากภาวะชะลอตัวเศรษฐกิจโลกน้อยกว่าที่หลายฝ่ายคาดการณ์ไว้ และมีแนวโน้มฟื้นตัวกลับมาเติบโตได้ที่ 8.6% ในปีหน้า รวมทั้งการที่สหรัฐสามารถดำเนินนโยบายเศรษฐกิจได้อย่างต่อเนื่องไปอีก 4 ปี 
นายกวาง กล่าวว่า อีกหนึ่งประเด็นสำคัญในเอเชียที่ต้องจับตามอง คือ ปริมาณการค้าในรูปสกุลเงินหยวนที่เติบโตขึ้นมาในช่วง 2 ปีที่ผ่านมา โดยพบว่าปัจจุบันมูลค่าการค้าระหว่างประเทศของจีนอยู่ในรูปของเงินหยวนแล้วกว่า 10% 
ฝ่ายวิจัยของธนาคารคาดว่าภายในปี 2558 มูลค่าการค้าระหว่างประเทศของจีนจะมีแนวโน้มเพิ่มขึ้นเป็น 2 ล้านล้านเหรียญสหรัฐ หรือคิดเป็น 1 ใน 3 ของมูลค่าการค้าจีนทั้งหมด และประเมินว่ามูลค่าการค้าระหว่างจีนกับประเทศเศรษฐกิจเกิดใหม่กว่า 50% จะอยู่ภายใต้เงินสกุลหยวน 
“เงินหยวนจะมีบทบาทสำคัญมากขึ้นสำหรับการค้าในภูมิภาคเอเชีย เพราะจีนมีนโยบายส่งเสริมให้ภูมิภาคนี้มีการใช้เงินหยวนให้มากขึ้น โดยใช้กลยุทธ์จูงใจบริษัทเอกชน ด้วยการลดราคาสินค้าตั้งแต่ 3% หรือมากกว่านั้น” นายกวาง กล่าว
อย่างไรก็ตาม การทำธุรกรรมเงินหยวนมากขึ้นในตลาดเงิน ทำให้ขณะนี้บริษัทเอกชนหลายแห่งเริ่มมีการทำประกันความเสี่ยงอัตราแลกเปลี่ยนในรูปเงินสกุลหยวนแล้ว และมีแนวโน้มที่ปริมาณทำประกันความเสี่ยงจะเพิ่มขึ้นอีก